[image: Rimac Automobili]

Novi video Rimac Automobila otkriva inženjersku pozadinu spektakularnog pothvata Red Bullovog sportaša Darija Coste
April 15, 2026

Iz tvrtke Rimac Automobili danas su objavili novi video koji dokumentira pripremu i tehničko inženjerstvo koje stoji iza slijetanja Red Bullovog sportaša Darija Coste na jureći teretni vlak – što je ujedno bio prvi takav podvig postignut u povijesti.
Riječ je o projektu koji je zahtijevao višemjesečnu suradnju između Coste i inženjerskog tima Rimac Automobila, a u kojem je ključnu ulogu odigrao hiperautomobil Rimac Nevera R.
Sam pothvat, uspješno izveden 15. veljače 2026. na željezničkoj pruzi u Afyonkarahisaru u Turskoj, uključivao je Costino slijetanje zrakoplovom Zivko Edge 540 na kontejnerski vlak koji se kretao brzinom od 120 km/h, a potom i njegovo ponovno uzlijetanje. Novi video prati Costu u Rimac Kampus u Zagrebu i uvodi gledatelje u program testiranja, inženjerstva i osobnog značaja projekta kojeg Costa opisuje kao jedan od najzahtjevnijih u svojoj karijeri.
Preciznost vožnje unatrag
Jedan od tehnički najzahtjevnijih elemenata tijekom same pripreme bila je upotreba Nevere R kao referentne platforme u pokretu– i to vožena unatrag, pri brzinama usporedivim s onima potrebnima za stvarni cilj slijetanja. Glavni testni i razvojni vozač za Bugatti Rimac, Miroslav Zrnčević bio je zadužen za vožnju Nevere R po predviđenoj liniji dok je Costa uvježbavao svoje slijetanje.
Miroslav Zrnčević, glavni testni i razvojni vozač, Bugatti Rimac, rekao je: „Činilo se lakim raditi to pri brzini 140 km/h, ali zapravo nije bilo tako. Morao sam biti precizan u centimetar, vozeći Neveru R unatrag, i to bez pogreške. Jer ako bih počeo skretati lijevo ili desno od predviđenog, mogao bih stvoriti drugačiji zračni tok za Darija gdje ga on ne očekuje, budući da me ne vidi."
 Nevera R drži svjetski rekord za serijski automobil koji je postigao najveću brzinu pri vožnji unatrag – 275 km/h. Program obuke iskoristio je tu sposobnost, ali pri nižim, operativnim brzinama, pružajući Costi visoko preciznu metu u pokretu na kojoj je razvijao svoju tehniku slijetanja.
Unutar Rimac Kampusa
Film također prati Costu u obilasku Rimac Kampusa u Zagrebu, gdje ga je Mate Rimac proveo kroz proizvodni pogon u kojoj su, u trenutku snimanja, istovremeno bile smještene i Nevera R i Bugatti Tourbillon.
Mate Rimac, osnivač i predsjednik Rimac Grupe, rekao je: „Ovo je nevjerojatan trenutak u povijesti jer u isto vrijeme proizvodimo najbrži električni automobil na svijetu, Neveru R s 2.107 konjskih snaga, i najbrži automobil s motorom s unutarnjim izgaranjem ili hibridnim pogonom, Bugatti Tourbillon. Radimo stvari koje drugi možda ne bi napravili, jer bi ih smatrali preludima ili prerizičnima. Mi smo ti koji pomičemo granice mogućeg."
Uz program testiranja, Rimac inženjeri dizajnirali su i izradili sjedalo po mjeri za Costinu kokpit kabinu. Radeći na temelju 3D skenova tijela i primjenjujući kompozitnu stručnost razvijenu kroz program Nevere, tim je zamijenio Costino izvorno sjedalo s Kevlar sjedalom prilagođenom njegovim točnim dimenzijama i kalibriranom prema potrebnim performansama: maksimalna stabilnost, precizna povratna informacija o upravljanju i smanjen fizički napor pod velikim opterećenjima.
Rimac inženjeri nastavljaju suradnju s Costom na aerodinamičkoj optimizaciji kupole njegovog zrakoplova, koristeći CFD stručnost tvrtke, a suradnja se planirala nastaviti i na nadolazećim projektima.
Cijeli video dostupan je na linku: https://youtu.be/1UbiOkYskrk
O Rimac Automobilima
Rimac Automobili dio je vodeće svjetske kompanije za hiperautomobile, Bugatti Rimac. Uz Rimac Grupu kao većinskog dioničara, Bugatti Rimac spaja Rimčevu prepoznatljivu agilnost, tehničku stručnost i neumornu inovativnost u području električnih vozila s Bugattijevom više od 100 godina dugom tradicijom dizajniranja i razvoja nekih od najpoznatijih hiperautomobila na svijetu.
Osnovan 2009. godine od strane Mate Rimca, brend Rimac Automobili stvorio je prvi potpuno električni hiperautomobil na svijetu, Concept_One, 2011. godine. Godine 2018. Rimac je predstavio sljedeću generaciju potpuno električnog hiperautomobila – C_Two – koji je evoluirao u Neveru.
Globalno sjedište Rimac Automobila tvrtke Bugatti Rimac nalazi se zajedno s Bugatti Rimcem u trenutačnoj bazi Rimac Grupe na periferiji Zagreba - u novom Rimac Kampusu vrijednom više od 200 milijuna eura i površine 100.000 m2, koji je ujedno i sjedište tvrtke Rimac Technology.
www.rimac-newsroom.com

